פא"י נוסדה באופן רשמי ב- 24 במאי 1922, פה בורשה. ומטרתה היתה לאגד את הפועלים האורתודקסים בחסותה של מפלגת אגודת ישראל, מפלגה שהוקמה כעשור קודם לכן במטרה להוות אלטרנטיבה אורתודקסית להתארגנות המפלגתית היהודית בכלל, וזו הציונית בפרט. (ההתנגדות לציונות היתה מעקרונות היסוד של אגודת ישראל).

המוטיבציה המרכזית להקמת תנועת הפועלים האגודאית הייתה "חוק המנוחה" הפולני, שאסר על עבודה ביום ראשון ונאכף באופן נוקשה ביותר, מאחר וגם בשבת אסור ליהודים לעבוד. הדבר גרם לבעלי בתי חרושת, מפעלים ואפילו עסקים זעירים, שביקשו לשמור שבת כהלכתה, לפתוח את בתי העסק שלהם גם בשבת תחת הסכם מכירה או השכרה עם שותף גוי. משמעות העסקתם של פועלים שומרי שבת הייתה השבתת בית העסק או המפעל ליומיים בשבוע, שבת וראשון, ונבע מכך קושי כלכלי גדול.

דרישתם המרכזית של הפועלים הדתיים, שהפכה לפזמון חוזר בהקשרים ובמקומות שונים בשנים שבין שתי מלחמות העולם, התבטאה במשפט 'הזכות לעבוד אצל יהודים', שמשמעותו: כדי שיוכלו לשמור שבת כהלכתה עליהם לעבוד במפעלים שבעליהם שומרי שבת. יש כאן הדגשה של חובת המעסיקים שומרי השבת להעסיקם בשל היותם פועלים שומרי שבת. ז"א סולידריות חברתית בשם ערך שמירת השבת. עצם החזרה על אותה דרישה שוב ושוב מעידה, יותר מכל, על הכישלון שנחלו מנהיגי הפועלים בהשגת המטרה, וזאת בשעה שהאפשרות לעבוד אצל גויים הייתה מועטת ביותר.

בחינת המקורות שלפנינו מעלה ארבע מטרות חשובות החוזרות על עצמן בפעילות המקומית של סניפי פועלי אגודת ישראל בפולין, נוסף על המאבק המרכזי על הזכות לעבוד אצל בעלי בתים יהודים דתיים:

1. החברות בתנועת פא"י כתחליף לחברות בתנועות פועלים לא-יהודיות או בתנועת ה'בונד' פעילות שהוגדרה בלשונם 'הצלת הנוער'
2. יצירת מסגרות להכשרת פועלים במקצועות השונים, בכל מקום לפי תחום התעשייה שהיה מפותח בו (חייטות, סנדלרות, נגרות, רקמה, אריגה ועוד).
3. יצירת מסגרת של שיעורים תורניים, שאיפשרה לפועל לימוד מאורגן המתאים בתוכנו ובשעותיו לצרכיו.
4. זיקה חזקה של חברי תנועת הפועלים לפעילות למען ארץ ישראל.

לעתים קרובות נערכה בסניפים גם פעילות תרבותית ענפה, שכללה ספריות וחדרי קריאה, הרצאות, תזמורות, מקהלה ואף תאטרון חובבים.

בדיון העקרוני והתאורטי של תנועת הפועלים על מטרותיה ודרכה בולטים מאמריהם של שני הוגי דעות, שנחשבים למעצבי דרכה של פועלי אגודת ישראל: יהודה לייב אורליאן ויצחק ברויאר.

אורליאן, פרסם בעיקר מאמרים פובליציסטיים, לצד חוברות חינוכיות שהוציא במסגרת תפקידו כמנהל הסמינר למורות 'בית יעקב' בקרקוב. מקבץ המאמרים החשוב ביותר שלו על אודות הפועלים הוא 'לש·בעים ולרעבים', שהופיע במקור בוורשה בשנת תרצ"א בשם 'צו זאטע און צו הונגעריקע'.

במאמריו פרס אורליאן את מטרות התנועה: אידאליזם תורתי, צדק אלוקי ועצמאות. המטרה הראשונה היא חיזוק הקיום הדתי ושמירת מצוות התורה בידי הפועלים עצמם. המטרה השנייה היא המלחמה למען הצדק, המבוססת על ערכי היהדות מתוך תפיסה כי יש תורה אחת לעני ולעשיר, ומתוך אחדות ושוויון - תגיע התביעה לצדק מוחלט. המטרה השלישית, העצמאות, נוגעת לצורך של הפועל היהודי לבצע בעצמו את מהפכת האידאליזם והצדק התורתי, כי רק הפועל הנמצא בתחתית הסולם החברתי יכול להביא בעצמו, מן המצוקה שהוא חי בה, את הגאולה החברתית למען עצמו. אורליאן מבקר את האינטרנציונל הסוציאליסטי משום שהוא מאופיין בחומרנות ובמלחמת מעמדות, שלדעתו אין בינה לבין הצדק אלא שיתוף השם; הוא מציב לעומתו את הצדק הסוציאלי כפי שהוא בא לידי ביטוי בהלכה היהודית. לדוגמא: על פי ההלכה היהודית אסור שלא לשלם לפועל את שכרו ביום שבו עבד. כלומר, בניית עולם צודק יותר כאמצעי לגילוי שם ה' בעולם, 'ברור כי צדק, ללא אמונה, סוציאליזם בלי מלכות שמים, לא יתנו פרי ונדונו מראש להתנוונות ולכליה'.

אורילאן ראה בפא"י כוח אוונגרדי שנועד לעורר את כוחות הצדק בעולם, ראשית באגודת ישראל, בהמשך - בעם היהודי כולו, ולאחריו בעולם כולו. את ההחלטה להיות חלק מאגודת ישראל מציג אורליאן כבחירה בין האפשרות לעורר לרעיון הצדק אנשים יראי אלוקים לבין האפשרות לעורר ליראת אלוקים את התנועות הסוציאליסטיות. את פא"י רואה אורליאן כתנועת פועלים סוציאליסטית בעלת חזון ייחודי, כיוון שהסוציאליזם שלה נובע מצדק שהוכתב על ידי כוח עליון, ומכאן שהוא צדק מוחלט ולא צדק יחסי. הוא תפס את תפקידה של תנועת הפועלים כתפקיד כפול: הפצת רעיון הצדק בקרב היהדות החרדית והפצת רעיון האלוקות בתנועה הסוציאליסטית. תפקידיה המעשיים של התנועה, לדידו, טמונים במהפכות קטנות: מעונות יום לילדי הפועלים, בתי ספר למלאכה לנערים שילמדו בהם הן מקצוע הן לימודי קודש, כדי לא לגדל דור של פועלים בורים וכיוצא באלה.

אורליאן טען כי ליהודי העשיר ולפועל יש למעשה מטרה ואופק משותפים. כאשר תנועת הפועלים דורשת שוויון, היא אינה עושה זאת למען מעמדם האישי של חבריה אלא דורשת בעצםלהחזיר את תוכן החיים היהודיים שנשחקו לאורך שנות הגלות; לדידו, המעסיק היהודי רוצה בשוויון לא פחות מהפועל, כי לא מדובר בערך סוציאלי אלא בעיקרון יהודי דתי. החיוב לקיים חברה שוויונית וצודקת הוא חיוב דתי.

תפיסתו של יצחק ברויאר מורכבת יותר. ברויאר נמנה עם מנהיגות הקהילה האורתודוקסית בגרמניה. הוא פרסם כתבי הגות ומחשבה על היהדות בכלל ועל יהדות דורו בפרט. נוסף על כך הוא פרסם מאמרי דעה על תפקידיה ודרכה של התנועה, לצד תכניות מעשיות לדרך של השגת יעדיה.

פתרונותיו לבעיות בחברה היהודית הם תמיד לאור הסוציאליזם התורתי, כפי שהגדיר אותם בכתביו האידאולוגיים. המרחב הגאוגרפי הנכון לחולל את השינוי הסוציאליסטי הוא אחד - ארץ ישראל. הפועלים חשו עצמם כיחידים הראויים לעלות לארץ בשל הכשרתם כפועלים ומכאן יכולתם ליישב את הארץ, להקים יישובים חקלאיים ולעבוד למחייתם. מי שהעניק את הממד האידאולוגי לחיבור הזה בין תנועת הפועלים לבין התיישבות חרדית בארץ ישראל היה יצחק ברויאר.

באחת החוברו שפירסם בנוגע לתכנית הפעולה של פא"י בא"י הוא כותב כך:

הפא"י פונה בקול קורא לכל העובדים [...] להצטרף לשורותיה ולהשתתף במלחמתה: **למען אלוקים, למען תורתו, עמו וארצו! למען משטר הנאמנות לתורה והאחדות הלאומית! למען השלום הבין לאומי והשכנתו בין עמי ארץ-ישראל! למען סוציאליזם התורה והצדק ביחסים בין נותן העבודה לעובד!**

אנו מוצאים כאן את אותם שלושה יסודות שעליהם כתב גם אורילאן: העצמאות - קרי התאחדות של הפועלים עצמם למען יצירת השינוי הנדרש; חיזוק האידאליזם התורתי, קרי, הנאמנות לחוקי התורה, כאשר השינוי המהותי בין השניים הוא הקשר הישיר שיוצר יצחק ברויאר בין נאמנות לתורה לבין נאמנות לעם, לארץ ולאומה - בעוד שקשר זה נעדר לחלוטין מכתביו של אורליאן; והיסוד השלישי, שאורליאן מכנה 'צדק אלוקי' וברויאר מכנה 'סוציאליזם התורה'.

זה אולי ישמע לכם מעט דקויות אבל צריך לשים לב להבדל: ארליאן מדבר על הגות, על אידיאל של צדק אלוקי, בעוד ברויאר כותב על סוציאליזם התורה – קרי על היבטים הלכתיים. מחייבים. לא על רעיונות אלא על מחוייבות דתית. יש ביהדות הבדל מהותי בין הגות, והכוונה לתפיסת עולם אידיאולוגית-מחשבתית, לבין הלכה, שבה יש היבט של מחוייבות מעשית. אין כאן המקום להרחיב על הפער הזה בין התפיסה הדתית של יהדות פולין לבין זו של יהדות גרמניה שבאה לידי ביטוי בפער הזה, אבל ראוי לציינו על מנת לעבור להיבט ההשוואתי איתו אני מבקשת לסיים את דברי.

בכל הכתבים האידיאולוגיים של פא"י המוכרים לי, אין ולו פעם אחת איזכור של קרל מארקס בשמו או ציטוטים מהמניפסט או מכתבים אחרים שלו, על אף שאלו היו מוכרים היטב לכותבים. ברבים מהכתבים הסוציאליסטים בני התקופה, גם אלו שהם אנטי-מרקסיסטים ממש, אנחנו מוצאים אלמנטים של פולמוס. ופה לפחות על פני השטח מרקס לא קיים כלל. ישנו ניסיון עמוק של הכותבים להתרחק מההשפעות הסוציאליסטיות והמרקסיסטיות ולצייר את המצע הרעיוני של תנועת הפועלים כתפיסה יהודית לחלוטין. והרי זה ברור לחלוטין שלא כך הם פני הדברים. הצורך הגדול להדגיש את אחדות הגורל היהודית שבה העשירים והעניים הם בעלי שאיפה אחת משותפת להוציא לפועל את הצדק האלוקי נובעת מהתפלמסות עם מלחמת המעמדות של מארקס. תפיסת העצמאות של הפעלים כנושאי הבשורה של השינוי - לעומת זאת – שמופיעה גם היא בטקטסים שראינו – מנוגדת מצד אחד לתפיסת אחדות הגורל היהודית ונובעת מתוך התפיסה המרקסיסטית של מהותו של הפרולטריון. שתי הדוגמאות הללו מדגימות את העובדה שמרקס נמצא ברקע של הכתבים האידיאולוגיים של פא"י. אם כן נשאלת השאלה מדוע הוא נעדר מהם ברובד הגלוי.

התשובה לכך תלויה בלגיטימציה שפא"י שואפים לקבל.

פא"י פועלת במרחב אורתודוקסי שמרני. הם מבקשים לבצע מהפך תודעתי עמוק בקרב חברי המפלגה החרדית, ומתוכם בקרב הקהילה היהודית כולה. כדי לבצע את המהפכה הזאת, מהפכה סוציאליסטית-תורתית, הם חייבים להרחיק את עצמם כמה שיותר מתפיסות לא דתיות שרווחות מסביב, למצוא אפיקים דרכם הם מצד אחד מאמצים אידיאולוגיות סוציאליסטיות אבל ההגשה של הדברים חייבת להיות רחוקה עד כמה שאפשר ומותאמת לקהל השומעים. מארקס, כאדם וכתפיסה, מסמן לקהל השומעים של פא"י את אבי אבות הטומאה: תהליכי חילון, פירוק המשפחות ועוד. אלו תפיסות היסוד של האורתודוקסיה. ולכן אם אני חוזרת לכותרת שנתתי להרצאתי: מארקס ברויאר ואורליאן הולכים יד ביד בהכרה הסוציאליסטית, בתפיסת הפורלטריון, בהכרת העיוות הרעיוני בשיטה הקפיטליסטית. אבל כאן ורק עד כאן. ברויאר וארליאן ממשיכים את התהליך באופן אחר, בהתאם לסוציאליזם המתון של אותם ימים, ומייצרים לעצמם צידוקים אידיאולוגיים ופרקטיקות דתיות כדי שלא **להראות** כמי שמאמצים תפיסות חילוניות.

וזאת יש לומר – אגודת ישראל נתפסת כשמרנית מעצם היותה מפלגה אורתודוקסית אבל השיח הסוציאליסטי היהודי כפי שהוא בא לידי ביטוי לפנינו יש חידוש גדול מאוד, זוהי פרשנות רחבה מאוד להלכה ולתפיסה היהודית, שבנויה על תפיסה היררכית ברורה. ומכאן שמדובר בתנועה מהפכנית. הדורשת מחבריה מהפך תודעתי לא פחות גדול מזה שהתנועות הסוציאליסטיות המהפכניות דורשות מחבריהן, ואולי אפילו יותר גדול. אך ברגע שהמעטפת שבתוכה מוגשת המהפכה היא מעטפת דתית – היא מתקבלת בציבור והופכת לתנועה, אמנם מצומצמת, אבל תנועה שמתחילה פה, עוברת בהמשך לארץ ישראל הופכת מהסתדרות פועלים למפלגה פוליטית בכנסת ואף לתקופות לחלק מהממשלה.